Gauteng-polisiebeampte met skerp voorwerp aangevalArgieffoto ŉ Polisiebeampte is Dinsdagaand in Diepsloot, noord van Johannesburg, aangeval en verskeie kere met ŉ skerp voorwerp gesteek. Lt.kol. Katlego Mogale, polisiewoordvoerder, het gesê die beampte is in ŉ plas bloed voor sy kamer aangetref. “Die beampte het verskeie steekwonde aan sy lyf, bors, nek en rug opgedoen. Hy word in die intensiewesorg-eenheid van ŉ plaaslike hospitaal behandel,” het Mogale gesê. Die rede vir die aanval is nog nie bekend nie. ŉ Verdagte is reeds in verband met die voorval in hegtenis geneem. Hy word aangekla van poging tot moord. Die beampte is aan die Diepsloot-polisiekantoor verbonde.